Mitjançant l'Ordre INT/111/2014, de 28 de març, es van regular els fitxers que contenen dades de caràcter personal del Centre d'Atenció i Gestió de Trucades d'Urgència 112 Catalunya.
La Llei 9/2007, de 30 de juliol, crea el Centre d'Atenció i Gestió de Trucades d'Urgència 112 Catalunya, entitat de dret públic adscrita al departament competent en matèria de seguretat pública, i el Decret 320/2011, de 19 d'abril, de reestructuració del Departament d'Interior, indica que el Centre d'Atenció i Gestió de Trucades d'Urgència 112 Catalunya resta adscrit a aquest Departament mitjançant la seva Secretaria General.
En concret, l'article 2 estableix que la seva missió principal és la de contribuir a donar una resposta ràpida, senzilla, eficaç i coordinada a les peticions urgents d'assistència que faci qualsevol ciutadà o ciutadana en el territori de Catalunya.
El Govern de la Generalitat de Catalunya va aprovar el Pla de seguretat i atenció a les víctimes de violència masclista i domèstica 2015-2018, mitjançant l'Acord GOV/148/2015, de 22 de setembre, que estableix una sèrie d'actuacions destinades a garantir la seguretat de les persones que pateixen aquest tipus de violència.
En el marc d'aquest Pla s'estableixen actuacions amb la finalitat de millorar l'atenció d'aquestes víctimes quan es troben en una situació d'emergència per raó de la violència que pateixen.
D'acord amb el principi de necessitat, per tal de reforçar les mesures preventives i donar una resposta més ràpida i eficaç a les víctimes de violència masclista i domèstica que es trobin en situació de risc, es preveu obtenir determinades dades personals de les víctimes, amb caràcter previ a la situació d'emergència, amb la finalitat d'agilitar la identificació de la víctima per a una gestió més ràpida de l'emergència en el moment que es produeixi, per minimitzar-ne els efectes.
Per aquest motiu, cal gestionar les dades de caràcter personal de les persones que formin part d'aquest col·lectiu de risc, motiu pel qual es fa necessari disposar d'un fitxer que permeti el tractament d'aquestes dades personals.
Amb la finalitat que la Direcció General de la Policia pugui cedir les dades de caràcter personal de les persones que formen part d'aquest col·lectiu de risc al Centre d'Atenció i Gestió de Trucades d'Urgència 112 Catalunya, es modifiquen els fitxers de la Direcció General de la Policia "Sistema d'informació de la Policia de la Generalitat de persones físiques (SIP PF)" i "Sistema d'informació de la Policia de la Generalitat de persones físiques menors d'edat (SIP PFMEN)", regulats per l'Ordre IRP/435/2009, de 2 d'octubre, amb la inclusió específica del Centre d'Atenció i Gestió de Trucades d'Urgència 112 Catalunya en els apartats corresponents de cessions de dades.
Aquesta regulació es fonamenta en les competències que l'Estatut d'autonomia de Catalunya recull tant en l'article 156, en relació amb la competència executiva que correspon a la Generalitat de Catalunya en matèria de protecció de dades de caràcter personal, com en l'article 164, pel qual correspon a la Generalitat, en matèria de seguretat pública, d'acord amb el que disposa la legislació estatal, la planificació i la regulació del sistema de seguretat pública de Catalunya.
D'altra banda, l'article 20 de la Llei orgànica 15/1999, de 13 de desembre, de protecció de dades de caràcter personal, disposa que la creació, la modificació o la supressió dels fitxers de les administracions públiques només es pot fer mitjançant una disposició general publicada al diari oficial corresponent.
Un dels objectius principals d'aquesta disposició normativa és incrementar la rapidesa en la resposta i la millora de la gestió de l'emergència per part de l'Administració davant les situacions de risc de les persones víctimes de violència masclista i domèstica.
Existeix un interès general de donar una resposta més ràpida, eficaç i eficient davant de situacions d'emergència amb persones que ja han estat prèviament identificades com a víctimes de violència masclista i domèstica, amb la finalitat de minimitzar-ne els efectes negatius.
D'acord amb els principis d'eficiència i proporcionalitat, l'aplicació d'aquesta Ordre no suposa més càrregues administratives, ja que es realitzarà amb els mitjans de què ja disposa el Centre d'Atenció i Gestió de Trucades d'Urgència 112 Catalunya.
Pel que fa al principi de transparència, s'ha sotmès al tràmit d'informació pública i s'ha prescindit del tràmit de participació ciutadana en el procés d'elaboració, atès que aquest projecte de disposició normativa no suposa un impacte significatiu en l'activitat econòmica, no imposa obligacions rellevants als destinataris ni regula aspectes parcials d'una matèria.
La disposició final tercera de la Llei 32/2010, de l'1 d'octubre, de l'Autoritat Catalana de Protecció de Dades, disposa que els consellers de la Generalitat, dins l'àmbit de les competències respectives, resten habilitats per a la creació, modificació i supressió, mitjançant una ordre, dels fitxers que siguin pertinents.
Per tot això, atès l'article 20 de la Llei orgànica 15/1999, de 13 de desembre, de protecció de dades de caràcter personal, de conformitat amb el que estableix la disposició final tercera de la Llei 32/2010, d'1 d'octubre, de l'Autoritat Catalana de Protecció de Dades, d'acord amb l'informe de l'Autoritat Catalana de Protecció de Dades i d'acord amb el dictamen de la Comissió Jurídica Assessora,
1.1 Es crea el fitxer de dades de caràcter personal denominat Persones víctimes de violència masclista i domèstica del Centre d'Atenció i Gestió de Trucades d'Urgència 112 Catalunya, que es regula a l'annex 1 d'aquesta Ordre.
1.2 Es modifiquen els apartats "cessions de dades" dels fitxers de la Direcció General de la Policia "Sistema d'informació de la Policia de la Generalitat de persones físiques (SIP PF)" i "Sistema d'informació de la Policia de la Generalitat de persones físiques menors d'edat (SIP PFMEN)", regulats per l'Ordre IRP/435/2009, de 2 d'octubre, per incorporar el Centre d'Atenció i Gestió de Trucades d'Urgència 112 Catalunya com a entitat destinatària de les cessions.
En l'annex 2 es recull el text consolidat dels apartats de cessions de dades d'aquests dos fitxers.
El fitxer Persones víctimes de violència masclista i domèstica a què fa referència l'article anterior està subjecte a la Llei orgànica 15/1999, de 13 de desembre, de protecció de dades de caràcter personal; a la Llei 32/2010, de l'1 d'octubre, de l'Autoritat Catalana de Protecció de Dades, i a la resta de normativa aplicable.
Contingut del fitxer Persones víctimes de violència masclista i domèstica
A l'annex d'aquesta Ordre s'estableixen el nom del fitxer, la seva finalitat i usos previstos, les persones o col·lectius afectats, la procedència de les dades de caràcter personal, el procediment de recollida de les dades de caràcter personal, l'estructura bàsica del fitxer i la descripció del tipus de dades de caràcter personal que conté, les cessions de dades, les transferències internacionals de dades a països tercers, el sistema de tractament de dades utilitzat, l'òrgan administratiu responsable dels fitxers, el servei o unitat administrativa davant del qual es poden exercir els drets d'accés, rectificació, cancel·lació i oposició, així com el nivell de seguretat exigible.
Mesures tècniques, de gestió i organització
L'òrgan responsable del fitxer ha d'adoptar les mesures tècniques, de gestió i organitzatives necessàries per garantir la confidencialitat, la seguretat i la integritat de les dades, així com les mesures necessàries per fer efectius els drets de les persones afectades que reconeixen l'article 31 de l'Estatut d'autonomia, la Llei orgànica 15/1999, de 13 de desembre, de protecció de dades de caràcter personal, i la resta de la normativa aplicable.
El fitxer que es regula en aquesta Ordre disposarà de les dades desagregades per sexes, per facilitar els estudis estadístics i informes de gènere, d'acord amb la normativa vigent sobre aquesta matèria, i respectant en tot cas la Llei orgànica 15/1999, de 13 de desembre, de protecció de dades de caràcter personal.
Persones víctimes de violència masclista i domèstica.
Identificar i localitzar geogràficament, en la mesura de les possibilitats tècniques, de manera ràpida les persones víctimes de violència masclista i domèstica en el moment en què pateixin una emergència i truquin al número telefònic d'emergències 112, i així agilitar al màxim la resposta als requeriments d'assistència.
Gestió del registre de les dades de caràcter personal de les víctimes, ubicació de les víctimes en el moment de l'emergència.
Identificació de manera immediata d'una trucada provinent d'una possible incidència relacionada amb víctimes de violència masclista i domèstica per millorar la resposta a l'emergència.
Seguiment i resposta de les demandes de les incidències relacionades amb aquest servei, control de qualitat.
Realització d'explotació estadística.
Persones que prèviament han denunciat o tenen una causa judicial oberta com a víctimes de violència masclista i domèstica i a les quals, per prevenir situacions de risc i donar una resposta més ràpida en situacions d'emergència, se'ls ha ofert la possibilitat d'incorporar les seves dades a aquest fitxer, d'acord amb els protocols operatius establerts.
El protocol operatiu determinarà el col·lectiu de persones en situació de risc o especial vulnerabilitat a les quals cal oferir aquest servei.
Procediment de recollida de les dades de caràcter personal:
De formularis en suport paper o electrònics.
Procedència de les dades de caràcter personal:
De la mateixa persona física interessada, amb el seu consentiment.
Del representant, prèvia habilitació de la persona física interessada, si compta amb el seu consentiment.
De les forces i cossos de seguretat.
Dades de caràcter identificatiu: nom i cognoms; sexe; DNI/NIF, NIE, passaport o targeta de residència; signatura, si escau; adreça, codi postal, població, província i telèfons.
Dades de geolocalització, si escau.
Dades especialment protegides: relatives a la condició de víctima d'un il·lícit penal relacionat amb la violència de gènere, domèstica o altres tipus de violència.
Altres dades: número de la fitxa del nucli d'informació policial (NIP).
Sistema de tractament de dades utilitzat:
Cessions de dades de caràcter personal:
Al servei públic d'atenció d'emergències sanitàries, d'acord amb la legislació sanitària.
Al servei públic de prevenció, extinció d'incendis i salvaments, d'acord amb la Llei 5/1994, de 4 de maig, de regulació dels serveis de prevenció i extinció d'incendis i de salvaments de Catalunya.
A les forces i cossos de seguretat, d'acord amb la Llei orgànica 2/1986, de 13 de març, de forces i cossos de seguretat, i la resta de legislació policial.
Transferències internacionals de dades a tercers països:
Centre d'Atenció i Gestió de Trucades d'Urgència 112 Catalunya del Departament d'Interior, carrer Diputació, 355, 08009 Barcelona.
Servei o unitat administrativa davant el qual es poden exercir els drets d'accés, rectificació, cancel·lació i oposició:
Àrea d'Operacions del Centre d'Atenció i Gestió de Trucades d'Urgència 112 Catalunya, carrer Diputació, 355, 08009 Barcelona.
Fitxers objecte de modificació, regulats per l'Ordre IRP/435/2009, de 2 d'octubre, per la qual es regulen els fitxers que contenen dades de caràcter personal gestionats per la Secretaria de Seguretat i per la Direcció General de la Policia del Departament d'Interior, Relacions Institucionals i Participació.
Es modifica l'apartat 1.1 del fitxer "Sistema d'informació de la Policia de la Generalitat de persones físiques (SIP PF)", que queda redactat de la manera següent:
A institucions i organismes de caràcter oficial amb competències en l'àmbit de la seguretat pública, i forces i cossos de seguretat (articles 3 i 45 de la Llei orgànica 2/1986, de 13 de març, de forces i cossos de seguretat).
A les companyies asseguradores les dades de les persones i els vehicles implicats en l'accident, i les dades dels vehicles recuperats que han estat indemnitzats per robatori, d'acord amb els convenis vigents.
A l'Agència Tributària (articles 94.1 i 94.5 de la Llei 58/2003, de 17 de desembre, general tributària).
Al servei públic d'atenció d'emergències sanitàries.
Es modifica l'apartat 1.2 del fitxer "Sistema d'informació de la Policia de la Generalitat de persones físiques menors d'edat (SIP PFMEN)", que queda redactat de la manera següent:
A institucions i organismes de caràcter oficial amb competències en els àmbits de la seguretat pública i de la protecció de menors.